|  |  |
| --- | --- |
| OTSUS  | EELNÕU |
| Kadrina | 24. aprill 2024 nr  |
|  |  |

Projekti „Kadrina teenusmaja ehitamine“

omaosaluse garanteerimine

Kadrina Vallavalitsus soovib esitada taotluse Kadrina teenusmaja ehitamiseks toetuse saamiseks. Kadrina Vallavalitsus on tellinud selleks Osaühingult Agorek eskiisprojekti ja kontrolleelarve. Planeeritavas teenusmajas on kümme ühetoalist ja kaks kahetoalist korterit. Teenusmaja ehitamise hinnanguline maksumus koos projekteerimisega on 2,624 miljon eurot.

Sotsiaalkaitseministri 1. septembri 2023. aasta määrusega nr 50 „Kogukonnapõhise toetatud eluaseme toetamine“ on kehtestatud toetuse andmise tingimused.

Toetust antakse eesmärgiga luua tõmbekeskusesse väiksema abi- ja toetusvajadusega inimestele toimetulemist toetav elukeskkond, kui inimese kodu ei ole võimalik kohandada tema vajadustele vastavaks või kui inimese abi- ja toetusvajadus on madal või keskmine. Projekti realiseerumise tulemusena on rajatud väiksema abi- ja toetusvajadusega inimestele eluasemeteenuse osutamiseks eluruumid, et vältida inimeste suundumist asutusse, kus osutatakse väljaspool kodu osutatavat üldhooldusteenust.

Määruse lisa 2 kohaselt on Kadrina valla maksimaalne toetus 74% abikõlbulikest kuludest. Lisa 3 järgi toetatakse Kadrina vallas 9 korteri ehitamist. Projekteeritud hoone suletud netopind on 920,5 m2, millest abikõlbulik pind on 699,1 m2. Arvestades eeltoodut on abikõlbulik summa 1,993 miljon eurot, millest toetus 1,475 miljon eurot. Seega on valla omaosaluse eeldatav suurus 1,149 miljon eurot.

Kadrina valla arengukava aastateks 2025-2035 on teenusmaja ehitamine seatud strateegiliseks eesmärgiks ja tegevus on kajastatud eelarvestrateegias.

Arvestades eeltoodut ja aluseks võttes kohaliku omavalitsuse korralduse seaduse § 6 lõike 1, § 22 lõike 1 punkti 8 ning Kadrina Vallavolikogu 2012. aasta 30. mai määrusega nr 50 kehtestatud Kadrina vallavara valitsemise korra § 7 lõike 2 punktid 1, 2 ja 3 Kadrina Vallavolikogu

o t s u s t a b:

1. Garanteerida Kadrina valla omaosalusprojektis „Kadrina teenusmaja ehitamine “ summas kuni 1,2 miljon eurot.

2. Otsus jõustub teatavakstegemisest.

Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavalitsusele asukohaga Rakvere tee 14, Kadrina 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja (Kooli 2, Jõhvi 41598).

|  |
| --- |
| (allkirjastatud digitaalselt) |
| Madis Viise |
| volikogu esimees |
|  |